**WCF Kongresszus Cancún**

**2019. szeptember 4-6.**

**Beszámoló**

A közgyűlés eseményei

* A tavalyi, budapesti WCF közgyűlés nagyon hosszúra és fárasztóra sikerült, így most a világszövetség képviselői törekedtek a gyorsabb döntéshozatalra. Az olyan szabályváltoztatásokat, amelyek a bizottságok egyetértésével találkoztak és sem előzetes, sem helyszíni módosító javaslat nem érkezett, egyben szavaztuk meg. A meeting így valóban rövidebb, mondhatni unalmas lett.
* a döntések közül a legérdekesebb a világversenyek formátumának meghatározása volt, ezen belül is a vegyes-páros A vb-é. Itt két 10 fős csoport lesz, melynek első helyezettjei automatikusan fognak elődöntőbe jutni, a másodikok és a harmadikok pedig keresztbe játszanak a playoff-ban. A két-két utolsó helyezett esik majd ki a kvalifikációs tornára. A skótok javasoltak egy 8-9. helyezettek közötti keresztbejátszást a kiesés elkerüléséért, de ezt a közgyűlés nem támogatta. Fontos megjegyezni, hogy a 16 A csoportos csapat mellett a kvalifikációs tornára már 28 nevezés érkezett, vagyis nem csökkent az érdeklődés a szakág vb-je iránt.
* az eredeti javaslatokon túl a legérdekesebb vitákat a módosító javaslatok körül vártuk. Ezek viszont elmaradtak, mivel a játék 8 endre rövidítésével kapcsolatban a WCF felvázolt egy 18 hónapos tervet, amely során valamennyi érintettel, különösen a közvetítő társaságokkal egyeztetnének. A javaslatot tévő norvégokon kívül ezt mindenki megnyugvással fogadta. A norvég delegált váltig állította, hogy már régóta az asztalon van ez az indítvány, én viszont esküszöm, az utolsó 5 kongresszuson ez hivatalosan először került elő. Az edzői beavatkozás kiiktatásának javaslata simán elutasításra került.
* a WCF európai alelnökévé újraválasztották Bent Ramsfjellt, a board tagjává pedig Toyokazu Ogawát, mindketten az egyedüli jelöltek voltak a pozíciókra.
* a következő közgyűlés rendezője Szentpétervár lesz, valamiért ezt az információt a közgyűlésig titokban tartották.

Az egyéb megbeszélések, workshopok

* a kongresszuson a WCF vezetői beszámoltak a világkupa-sorozat tavalyi – főként pénzügyi – lezárásáról és a szponzorral kudarcba fulladó együttműködésről. Bár a szaldó nem negatív a kínai szövetség közbelépésének következtében, a sorozat idei elmaradása miatt erkölcsi kár keletkezett. A folytatást még nem látni, a versenysorozat sikeres volt, de a gyermekbetegségeket is megtapasztalták.
* bemutatkozott a pekingi téli olimpiai helyszín, az IOC képviselője, Scott Arnold pedig bemutatta az új kezdeményezést, a Curling Akadémiát. Az Európai Zona meetingen felmerült a WCF versenyek számának csökkentése, és vitákat váltott ki a junior vb-k útiköltségének finanszírozása is.
* a csoportos beszélgetések között volt egy érdekes újítás: az országokban létezők pályák száma alapján sorolódtunk a workshopokba. Az egy vagy kettő pályás csoportban érdekes beszélgetés alakult ki, de a komolyabb ötletcseréhez túl rövid volt az idő.
* a közgyűlést megelőzően két napos értekezést tartott a technikai bizottság, amely egy új testület, ennek tagja Nagy György is. A bizottság elég komoly tevékenységet tett már le az asztalra rövid létezése ellenére.
* a DAP kapcsán Scott Arnolddal beszélgettünk. Ő hangsúlyozta, hogy nem bánják a kis programokat, de koncepciót szeretnének mögötte látni. Darell Ell-lel az Olympic Celebration Tour-ról váltottunk szót, a program szinte biztosan folytatódik, így a Mariann kezdeményezte Peter de Cruz látogatásnak sincs akadálya márciusban. Érdemes a svéd program és a versenyek egyéb alakulása függvényében betervezni.

A svéd-magyar programmal kapcsolatos tevékenység:

* a mentorprogramról a svéd szövetség képviselőivel személyesen és a WCF elnökség tagjaival kiegészülve is egyeztettünk. A pályázat módosítása szükséges, de a megítélt támogatás már megvan, a költségvetést, az időzítést, a pontos eseményeket kell hozzáigazítani.
* a svéd főtitkár, Stefan Lund nagyon elfoglalt, egy kolléganője is elment szülési szabadságra. Rá szeretné bízni a koordinációt egy munkatársára, erre biztatták a WCF-től is. Én felajánlottam, hogy a módosított megvalósítási tervet elkészítem.
* A mentorálás általában az egyik workshop témája volt Cancúnban, amelyen a gyakorlati példa a svéd-magyar program volt, ezt mutattuk be Stefan vezetésével. Sok jó ötlet felmerült még a kisebb és a nagyobb nemzetek részéről, ezeknek az összegyűjtésében is aktívan részt veszek. A WCF fejlesztési igazgatója, Scott Arnold lesz valószínűleg a mi mentorprogramunknak is a WCF-es segítője, vele is átbeszéltük, hogy milyen pontokról lehet szó.

Cancún, 2019. szeptember 7. dr. Bukta Zsuzsanna